Mooiberg Cottage | LekkeSlaap
Mooiberg Cottage is in Montagu geleë en bied gerieflike verblyf wat smaakvol versier is vir 'n paartjie of sakereisigers. Die instansie maak van sonkrag gebruik. Dit is aan die beginpunt van die dorp van Langstraat se kant af en bied dus gerieflike toegang tot talle winkels, restaurante, doendinge en besienswaardighede.
Die kothuis is apart van die hoofhuis. Daar is 'n gasverwarmer, DStv en 1 slaapkamer met 'n koningingrootte-bed, 'n elektriese kombers en 'n volledige badkamer met 'n stort-oor-bad, toilet en 'n wasbak. Goeie wit linne en handdoeke word voorsien en daaglikse dienste is beskikbaar indien dit vooraf gereël word.
Daar is 'n kombuisie wat basiese selfsorgtoebehore soos 'n mikrogolfoond, oondjie, yskassie, koffie- en teemaakgeriewe, eetgerei en breekware insluit.
Die sitkamer het gemaklike sitplek met 'n TV en daar is plafonwaaiers vir warm somersdae. Daar is ook 'n stoep met houtbraaigeriewe. Die kothuis het sy eie klein wingerd, en is omring deur die Langeberge, so dit het pragtige uitsigte. Gaste kan uitsien na rustige, veilige plaasverblyf omring deur plaasdiere en boorde.